Pukke: ‘Gerugte van geweld onwaar’‘n Gebou in vlamme gehul Woensdagaand op die NWU se Mafikeng-kampus. Foto: Twitter Kiewiet Scheppel, woordvoerder van die Potchefstroom-kampus, het aan Maroela Media gesê hulle is bewus van die dreigemente wat op sosiale media die rondte doen, maar geen voorvalle van geweld of betoging is by die Potchefstroom-kampus aangemeld nie. “Die hekke is geensins gesluit nie, almal kan kom en gaan soos hulle wil. Bedrywighede gaan voort soos normaal,” het sy gesê. “Ons het ŉ hoër sigbaarheid van veiligheidspersoneel op die kampus aangesien ons bewus is van die dreigemente, maar alles is rustig en kalm hier.” Die NWU se Mafikeng-kampus moes onbepaald gesluit word nadat betogers Woensdagaand verskeie geboue op die kampus aan die brand gesteek het, voertuie vernietig het en die kafeteria geplunder het. Traangas en rubberkoeëls moes gebruik word om die betogers onder bedwang te bring en hulle het gereageer deur veiligheidspersoneel met klippe te bestook. Koos Degenaar, woordvoerder van die NWU Mafikeng-kampus, het Donderdagmiddag aan Maroela Media gesê die kampus is stil nadat al die koshuise ontruim is. “Ons het die studente gevra om ter wille van hul eie veiligheid die kampus te ontruim. Die meeste studente is reeds weg.” Op ŉ vraag of gerugte waar is dat die kampus vir die res van die jaar gesluit sal moet wees, het Degenaar gesê daar is nog nie besluit wanneer die kampus sal heropen nie. “Die institusionele bestuur van die universiteit is tans in ŉ vergadering en hulle sal hieroor besluit.” Beide Degenaar en Scheppel het bevestig daar was navrae van studente van die Mafikeng-kampus om tydelik op die Potchefstroom-kampus gehuisves te word. Die bestuur sal ook hieroor besluit en later meer inligting gee.